ส่อง WHA กำไรไตรมาส 2/60 อลังการณ์ แนะซื้อเป้า 3.54 บ.
ส่อง WHA กำไร Q2/60 อลังการณ์ โบรกฯแนะซื้อเป้า 3.54 บาท
27 มิ.ย. 2560

บล.ดีบีเอสฯ ระบุในบทวิเคราะห์วันนี้(27มิ.ย.) ว่า บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ประเมินเบื้องต้นกำไรสุทธิไตรมาส 2/60 เป็น 771 ล้านบาท เพิ่มก้าวกระโดด 131% เทียบช่วงเดียวกันของปีก่อนและ 855% เทียบไตรมาสก่อนหน้า
แม้เป็นไตรมาสไม่ได้มีการขายสินทรัพย์เข้า REIT แต่มีการโอนนิคมฯมากถึง 510 ไร่ (เฉพาะ Continental 473 ไร่) และมีโอกาสบันทึกกำไรพิเศษจากเงินชดเชยประกันภัยจากโรงไฟฟ้าที่ร่วมทุนกับ GLOW ประมาณ 100 ล้านบาท
ยอดขายนิคมฯตั้งแต่ต้นปีถึงปัจจุบัน (YTD) ราว 600 ไร่ ถือว่าทำได้สูงสุดในอุตสาหกรรม และคิดเป็น 43% จากเป้าขายใหม่ปีนี้ที่ 1,400 ไร่ นับได้ว่า WHA จะเป็นผู้รับประโยชน์เต็มที่จากนโยบาย EEC เพราะมีที่ดินอยู่ถึง 9 พันไร่
คงคำแนะนำ ซื้อ คาดกำไรสูงในไตรมาส 2/60 จะเป็นแรงกระตุ้นราคาหุ้นได้ดี และถือเป็นหนึ่งในไตรมาสที่ดีสุดในปีนี้ ราคาพื้นฐานประเมินด้วย P/E ปี 60 ที่ 16.5 เท่า ราคาปิดมีส่วนเพิ่มได้อีก 9.3% ผนวกอัตราตอบแทนปันผลปีนี้ที่ 2%